Ο **Αθλητικός Σύλλογος Νίκη Λευκάδας** είναι ελληνικό αθλητικό σωματείο που δραστηριοποιείται στο νησί της Λευκάδας, ένα από τα Επτάνησα. Επίσημο έτος ίδρυσής του είναι το 2006 και οι αθλήτριές του αγωνίζονται με χρώματα το μπλε, το λευκό και το κόκκινο. Διαθέτει τη νομική μορφή ερασιτεχνικού σωματείου. Διατηρεί τμήματα γυναικείας καλαθοσφαίρισης όλων των ηλικιών: ομάδες υποδομής (ηλικίες 7-10), ομάδα Κορασίδων (ηλικίες 11-15), Νεανίδων (ηλικίες 15-19) και Γυναικών. Έδρα όλων των τμημάτων είναι το Κλειστό Δημοτικό Γυμναστήριο Λευκάδας, στην περιοχή «Βαρδάνια» στις ακτές της λιμνοθάλασσας της Λευκάδας, χωρητικότητας 1.200 καθήμενων θεατών.

Ιστορική αναδρομή
-----------------

### Πρώτα βήματα (2006 - 2009)

Η ομάδα «Α.Σ Νίκη Λευκάδας» ιδρύθηκε το έτος 2006, αρχικά ως κομμάτι της Α.Ε. Δόξα Λευκάδας και κατόπιν ως ανεξάρτητο σωματείο. Τα θεμέλιά της μπήκαν ήδη από το 2002 στο Γυναικείο Τμήμα της Δοξας με πρωτοβουλία ορισμένων οικογενειών και κοριτσιών και με ένα άτυπο Διοικητικό Συμβούλιο. Πρώτη Πρόεδρος η Ράνια Κατωπόδη και στη συνέχεια η Αγνή Κρητικού, η κόρη της οποίας Δήμητρα ήταν επί σειρά ετών η αρχηγός του Συλλόγου.

Η γυναικεία ομάδα κατέκτησε 3 συνεχόμενα πρωταθλήματα Ε.Σ.ΚΑ. Βορειοδυτικής Ελλάδας (2007 · 2008 · 2009), ενώ επί τέσσερα χρόνια συμμετείχε στα μπαράζ ανόδου στις εθνικές κατηγορίες ως εκπρόσωπος της Ε.Σ.ΚΑ.Β.Δ.Ε. χωρίς ωστόσο να τα καταφέρει.

Η κατάκτηση του οικείου της τοπικού πρωταθλήματος την άνοιξη του 2009, την οδήγησε στο ειδικό πρωτάθλημα για την άνοδο στην Α2 Εθνική Κατηγορία Γυναικών στο οποίο συμμετείχαν οι 10 πρωταθλήτριες ομάδες των περιφερειακών και τοπικών πρωταθλημάτων της νότιας Ελλάδας πλην Αθηνών και Πειραιώς. Στον Όμιλό της συμμετείχαν επίσης οι σύλλογοι: Ιπποκράτης Κω, Βούρειος Χίου, Άμιλλα Τρίπολης και Χαλκίδα. Πετυχαίνοντας τέσσερις νίκες σε ισάριθμους αγώνες η Λευκάδα κέρδισε την άνοδο για πρώτη φορά στην ιστορία της στην Α2 Εθνική Κατηγορία. Καθοριστικής σημασίας ήταν η νίκη της ομάδας απέναντι στον Ιπποκράτη με τρίποντο της Ρέας Ντόκου στην εκπνοή του αγώνα (14 Απριλίου 2009 στο Κλειστό Γυμναστήριο του Μετς).

Καθήκοντα πρώτου προπονητή διατηρούσε καθ' όλη την πορεία του συλλόγου στα τοπικά Πρωταθλήματα ο Θωμάς Ζαβιτσάνος.

### Καθιέρωση στην Α2 Εθνική (2009 - 2014)

Στην παρθενική της περίοδο στην Α2 Εθνική Κατηγορία, 2009-10, η Νίκη Λευκάδας εντάχθηκε στον Όμιλο Νότου τον οποίο συνέθεταν τότε 14 ομάδες. Στο πλαίσιο αυτό ο σύλλογος συγκέντρωσε 12 νίκες και 14 ήττες, κλείνοντας τη χρονιά στην 9η θέση της τελικής κατάταξης, ανανεώνοντας την παρουσία της στο ίδιο επίπεδο για το επόμενο φθινόπωρο. Κάνοντας παράλληλα το ντεμπούτο της και στο Κύπελλο Ελλάδος, η Νίκη ξεπέρασε στην Α' Φάση το εμπόδιο της Αγίας Παρασκευής με σκορ 49-50. Αποκλείστηκε, ωστόσο, στη Β' Φάση από τον Πανιώνιο, ο οποίος και επικράτησε άνετα με σκορ 32-75.

Την επόμενη αγωνιστική περίοδο, 2010-11, η Νίκη αγωνίστηκε και πάλι στον Όμιλο Νότου, δίνοντας 22 παιχνίδια απέναντι σε 11 αντιπάλους. Η συγκομιδή της μετά τη λήξη της αγωνιστικής δράσης ήταν 15 νίκες και 7 ήττες με αποτέλεσμα να τερματίσει στην 4η θέση του βαθμολογικού πίνακα, με ασφάλεια πάνω από τη ζώνη του υποβιβασμού. Στο Κύπελλο η πορεία της ομάδας ήταν σύντομη, εφόσον αποκλείστηκε στην 1η Αγωνιστική της Α' Φάσης από τη Νέα Κηφισιά με σκορ 48-42.

Τον Ιούνιο του 2011 έληξε η συνεργασία του συλλόγου με το Θωμά Ζαβιτσάνο, τον οποίο διαδέχθηκε ο προπονητής Θόδωρος Πολυμένης.

Την χρονιά 2011-12 τον Όμιλο Νότου της Α2 Εθνικής συνέθεσαν 11 σύλλογοι, ανάμεσα στους οποίους βρέθηκε και η ομάδα της Λευκάδας. Ο απολογισμός της χρονιάς ήταν 8 νίκες και 12 ήττες, με αποτέλεσμα να καταταγεί στην 8η θέση της τελικής βαθμολογίας. Παρά την επικινδυνότητα της θέσης, η ομάδα συγκρατήθηκε στην ίδια κατηγορία και για την επόμενη χρονιά. Τη χρονιά αυτή η Νίκη δήλωσε αδυναμία συμμετοχής στον πρώτο της αγώνα για το Κύπελλο Ελλάδος, με αποτέλεσμα αυτός να ματαιωθεί και να κατακυρωθεί με σκορ 20-0 υπέρ της Νέας Κηφισιάς. Στις αρχές Μαρτίου, μετά από 7 μήνες συνεργασίας, ο Πολυμένης δήλωσε την παραίτησή του. Ο μέχρι τότε συνεργάτης του, Νίκος Δουβίτσας, ανέλαβε τα καθήκοντά του μέχρι το τέλος της χρονιάς, παραμένοντας τελικά μόνιμα στη θέση αυτή από τον επόμενο χρόνο.

Η χρονιά 2012-13 υπήρξε ιδιόρρυθμη οργανωτικά για την Α2 Εθνική, εφόσον την επόμενη θα μειώνονταν οι ομάδες που θα συμμετείχαν στην Α1 Εθνική. Ο Όμιλος Βορρά - όπου μεταφέρθηκε η ομάδα - χωρίστηκε αρχικά σε δύο υποομίλους, με τη Νίκη να αγωνίζεται στον πρώτο από αυτούς. Στο τέλος της Α' Φάσης βρέθηκε στην 2η θέση της βαθμολογίας, περνώντας επιτυχώς στην επόμενη φάση όπου πέρασαν σε κοινό όμιλο οι τρεις πρώτοι κάθε υποομίλου. Ο απολογισμός της ομάδας στο σημείο αυτό ήταν 9 νίκες και 3 ήττες. Στο μίνι Πρωτάθλημα των έξι ομάδων του Βορρά που ακολούθησε, ο σύλλογος πέτυχε 4 νίκες και 6 ήττες κι έτσι τερμάτισε 4ος στην κατάταξη των ομάδων ολόκληρου του Βορρά. Στη διοργάνωση του Κυπέλλου Ελλάδος, η ομάδα της Λευκάδας νίκησε στην πρεμιέρα τον Π.Α.Σ. Γιάννινα με σκορ 37-51. Στη συνέχεια, όμως, αποχώρησε οικειοθελώς από τη διοργάνωση εξαιτίας της απόστασης που έπρεπε να διανύσει προκειμένου να αγωνιστεί με τον Παναθλητικό Συκεών. Ο αγώνας ματαιώθηκε και κατοχυρώθηκε με σκορ 20-0 υπέρ του αντιπάλου.

Τη χρονιά 2013-14 η Νίκη συνέχισε την πορεία της στο Πρωτάθλημα του Βορρά διεκδικώντας την άνοδο απέναντι σε 11 ομάδες. Ολοκλήρωσε τις αγωνιστικές της υποχρεώσεις έχοντας συγκεντρώσει 17 νίκες και 5 ήττες, με αποτέλεσμα να καταταγεί στην 3η θέση του τελικού βαθμολογικού πίνακα. Μετά τη λήξη του Πρωταθλήματος, η Νίκη αντιμετώπισε σε αγώνα μπαράζ την ομάδα που βρέθηκε στην αντίστοιχη θέση της βαθμολογίας στον Όμιλο Νότου, τη Φ.Ε.Α. προκειμένου να καθοριστεί ποια ομάδα θα είχε προτεραιότητα για άνοδο στην Α1 Εθνική σε περίπτωση που παρουσιαστεί αναπάντεχα κενή θέση. Στον αγώνα αυτό, ο οποίος διεξήχθη στην Πάτρα, η Φ.Ε.Α. επικράτησε με σκορ 69-41. Σε ό,τι αφορά το Κύπελλο Ελλάδος, η Νίκη ξεπέρασε επιτυχώς την Α' Φάση νικώντας αρχικά τον Απόλλωνα Καλαμαριάς με σκορ 54-58  και ύστερα περνώντας άνευ αγώνος τη 2η Αγωνιστική μετά από εθελοντική απόσυρση των Τιτάνων Δράμας για οικονομικούς λόγους. Τελικά αποκλείστηκε στη «Φάση των 16» όπου και γνώρισε την ήττα με σκορ 54-42 από την Τερψιθέα Γλυφάδας.

### Άνοδος στην Α1 Εθνική (2014 - σήμερα)

#### Αγωνιστική περίοδος (2014 - 2015)

Η αγωνιστική περίοδος 2014-15 μπορεί να χαρακτηριστεί ως η πλέον επιτυχημένη στην ιστορία του συλλόγου, ο οποίος κατάφερε να ολοκληρώσει τις αγωνιστικές του υποχρεώσεις για το Πρωτάθλημα της Α2 Εθνικής αήττητος, έχοντας σημειώσει 22 νίκες σε ισάριθμους αγώνες. Η κατάκτηση του τίτλου του Πρωταθλητή Βορρά, οδήγησε επίσης το νησιωτικό σύλλογο στην Α1 Εθνική Κατηγορία. Στη θέση του πρώτου προπονητή εξακολουθούσε να βρίσκεται ο Νίκος Δουβίτσας, που μαζί με το συνεργάτη του Θεοδόση Βαφειά ανανέωσαν το συμβόλαιό τους το καλοκαίρι. Πρώτη σκόρερ - και πέμπτη καλύτερη του Πρωταθλήματος - αναδείχθηκε η Αντιγόνη Χαιριστανίδου (334 πόντοι).

Αξιόλογη ήταν η χρονιά και σε ό,τι αφορά το Κύπελλο Ελλάδος, στα πλαίσια του οποίου η Νίκη έδωσε τρεις αγώνες. Στην πρώτη φάση απέκλεισε διαδοχικά στο νησί της την Α.Ε. Πυλαίας με σκορ 74-64  και στην επόμενη αγωνιστική τον Άρη Θεσσαλονίκης με σκορ 68-50. Τελικά αποκλείστηκε στη «Φάση των 16» όπου και ηττήθηκε από τα Μελίσσια με σκορ 43-40.

#### Αγωνιστική περίοδος (2015 - 2016)

Η Νίκη πραγματοποίησε την πρώτη της εμφάνιση στο υψηλότερο ελληνικό γυναικείο Πρωτάθλημα την αγωνιστική περίοδο 2015-16 με προπονητές τους Νίκο Δουβίτσα και Θεοδόση Βαφειά. Στη διάρκεια της κανονικής περιόδου, όπου και συνάντησε εννέα αντιπάλους σε διπλά παιχνίδια, συγκέντρωσε 8 νίκες και 10 ήττες. Ολοκλήρωσε τη φάση αυτή στην 6η θέση της βαθμολογικής κατάταξης, χωρίς να παρατηρηθεί ισοβαθμία μέ άλλο σύλλογο. Κορυφαία σκόρερ για λογαριασμό της ομάδας αναδείχθηκε η Αμερικανίδα Αρίγια Κρουκ-Ουίλιαμς (277 πόντοι σε 16 αγώνες, 17,31 κατά μ.ό.). Διακρίθηκαν επίσης η Αμερικανίδα Τζανάε Σμιθ (173 πόντοι σε 9 αγώνες, 19,22 κατά μ.ό.), η Αμερικανίδα Τζάσμιν Τζιλ (80 πόντοι σε 6 αγώνες, 13,33 κατά μ.ό.) και η Ελληνίδα Αντιγόνη Χαιριστανίδου (186 πόντοι σε 17 αγώνες, 10,94 κατά μ.ό.). Η Κρουκ-Ουίλιαμς ήταν επίσης η αθλήτρια που στο σύνολο των ομάδων συγκέντρωσε τα περισσότερα Κερδισμένα Φάουλ (117 σε 16 αγώνες, 7,31 κατά μ.ό.).

Στην επόμενη φάση του Πρωταθλήματος, δηλαδή τα Play-Offs, η Νίκη διασταυρώθηκε με την ομάδα που κατέλαβε την 3η θέση στην Κανονική Περίοδο: τον Π.Α.Ο.Κ. Καθένας από τους δύο μετέφερε από μία εντός έδρας νίκη (76-62 στη Λευκάδα, 72-56 στην Πυλαία), συνεπώς χρειαζόταν για να προκριθεί δύο ακόμη νίκες. Ο «Δικέφαλος» υπερίσχυσε δύο φορές στη σειρά, μία στην έδρα του με σκορ 87-72  και μία στη Λευκάδα με σκορ 52-72, στερώντας από τη Νίκη την ευκαιρία να βρεθεί υψηλότερα από την 6η θέση στην τελική κατάταξη.

Στο θεσμό του Κυπέλλου Ελλάδος η Νίκη αγωνίστηκε απευθείας στη «Φάση των 16», όπου και γνώρισε την ήττα στην παράταση με σκορ 90-87 (79-79 κ.α.) από τον Αθηναϊκό. Αξιοσημείωτα, το Final-4 της χρονιάς αυτής διοργανώθηκε στη Λευκάδα, συνεπώς η Νίκη ήταν άτυπα η οικοδέσποινα, παρόλο που δεν συμμετείχε αγωνιστικά.

#### Αγωνιστική περίοδος (2016 - 2017)

Την επόμενη αγωνιστική περίοδο, 2016-17, οι ομάδες της Α1 Εθνικής αυξήθηκαν σε 12 στον αριθμό, ανεβάζοντας τη δυσκολία και το ενδιαφέρον του Πρωταθλήματος. Κατά τη λήξη της Κανονικής Περιόδου η Νίκη είχε συλλέξει 13 νίκες και 9 ήττες, καταλαμβάνοντας την 5η θέση της τελικής κατάταξης. Σε αντίθεση με τις αμέσως προηγούμενες χρονιές, συμμετοχή στα Play-Offs δικαιούνταν μόνο οι τέσσερις πρώτες ομάδες και κατά συνέπεια η Νίκη δεν έδωσε επιπλέον αγώνες.

Κορυφαία σκόρερ για την ομάδα αναδείχθηκε τη χρονιά αυτή η Αμερικανίδα Έλαν Μπράουν (262 πόντοι σε 18 αγωνιστικές, 14,58 κατά μ.ό.). Ακολούθησαν η Τσέχα Μιχαέλα Στάρα (251 πόντοι σε 21 αγωνιστικές, 11,95 κατά μ.ό.) και η Ελληνίδα Δήμητρα Τελίδου (219 πόντοι σε 22 αγωνιστικές, 9,95 κατά μ.ό.).

Στο θεσμό του Κυπέλλου Ελλάδος η ομάδα της Λευκάδας διαγωνίστηκε απευθείας στη «Φάση των 16», όπου και επικράτησε εντός έδρας της Τερψιθέας Γλυφάδας με σκορ 89-52. Στους Προημιτελικούς απέκλεισε την ομάδα του Παναθηναϊκού επικρατώντας στη Λευκάδα με σκορ 59-49. Στη συνέχεια έλαβε μέρος στο Final-4 της διοργάνωσης που διεξήχθη στη Γλυφάδα στις 24 και 26 Μαρτίου 2017. Στον Ημιτελικό γνώρισε την ήττα από τον Πανιώνιο με σκορ 50-63, χάνοντας την ευκαιρία να περάσει στο Μεγάλο Τελικό. Στο Μικρό Τελικό νίκησε τον Πρωτέα Βούλας με σκορ 71-45, καταλαμβάνοντας τελικά την 3η θέση. Στα πλαίσια του Final-4 η Έλαν Μπράουν βραβεύτηκε ως πρώτη σκόρερ.

#### Αγωνιστική περίοδος (2017 - 2018)

Το επόμενο φθινόπωρο οι αγωνιστικές υποχρεώσεις τις ομάδας ξεκίνησαν από τη «Φάση των 16» του Κυπέλλου Ελλάδος. Αντίπαλος της Νίκης κληρώθηκε ο μετέπειτα τιτλούχος Ολυμπιακός Πειραιώς ο οποίος της επιβλήθηκε στην έδρα της με σκορ 50-88.

Την αγωνιστική περίοδο 2017-18 το οργανωτικό σχήμα της Α1 Εθνικής προέβλεπε όπως και την προηγούμενη έναν κοινό Όμιλο τον οποίο συγκρότησαν 12 στον αριθμό σύλλογοι από ολόκληρη την επικράτεια. Η Νίκη ολοκλήρωσε τις αγωνιστικές της υποχρεώσεις στην 5η θέση του τελικού βαθμολογικού πίνακα της Κανονικής Περιόδου. Στο αποτέλεσμα αυτό οδήγησε η συλλογή της από 12 νίκες και 10 ήττες, ενώ παράλληλα εξασφάλισε και την παραμονή της στην Κατηγορία. Παρατηρήθηκε τριπλή ισοβαθμία με τη Δάφνη Αγίου Δημητρίου και τον Π.Α.Ο.Κ. μεταξύ των οποίων τοποθετήθηκε η Νίκη βάσει των μεταξύ τους αποτελεσμάτων. Συμμετοχή στα Play-Offs δικαιούνταν μόνο οι τέσσερις πρώτες ομάδες και κατά συνέπεια η Νίκη δεν έδωσε επιπλέον αγώνες.

Παραγωγικότερη σκόρερ της ομάδας ήταν η Αμερικανίδα Χέιλι Ντάναμ (326 πόντοι σε 20 αγώνες, 16,30 κατά μ.ό.). Διακρίθηκαν επίσης οι Πέιτον Γουάιτεντ (310 πόντοι σε 22 αγώνες, 14,09 κατά μ.ό.), η Κέλι Όστρια (275 πόντοι σε 21 αγώνες, 13,10 κατά μ.ό.) και η Έλενα Τσινέκε (274 πόντοι σε 20 αγώνες, 13,70 κατά μ.ό.).

Αξιοσημείωτα στις 4 Μαρτίου, οπότε και η Νίκη Λευκάδας υποδέχθηκε τη Δάφνη Αγίου Δημητρίου για την 17η αγωνιστική, ο αγώνας είχε διάρκεια-ρεκόρ. Για την ανάδειξη νικητή χρειάστηκαν 70 λεπτά (έξι παρατάσεις) για να πάρουν τελικά οι γηπεδούχες τη νίκη με σκορ 109-106. Αναλυτικά το σκορ εξελίχθηκε 62-62 κ.α. 71-71 α' παρ. 77-77 β' παρ. 82-82 γ' παρ. 96-96 δ' παρ. 102-102 ε' παρ. Οι δε 215 πόντοι που σημειώθηκαν αποτελούν επίσης ρεκόρ στην ιστορία της Α1 Γυναικών.

### Περίοδοι σε εθνικές κατηγορίες

| Περίοδος | Επίπ | Κατηγορία | Θέση | Επιπ Αγώνες | ΚΠ | POf | POu | Κορυφαία Σκόρερ ΚΠ | Κύπελλο | Αγών | Ευρωπαϊκές διοργανώσεις |
| --- | --- | --- | --- | --- | --- | --- | --- | --- | --- | --- | --- |
| 2009-10 | 2 | Α2 Εθνική | 9 |  | 12-14 | - | - |  ? | Β' Φάση | 2 | – | – | – |
| 2010-11 | 2 | Α2 Εθνική | 4 |  | 15-7 | - | - |  ? | 1η - Α' Φάσης | 1 | – | – | – |
| 2011-12 | 2 | Α2 Εθνική | 8 |  | 8-12 | - | - |  ? | 1η - Α' Φάσης | 0 | – | – | – |
| 2012-13 | 2 | Α2 Εθνική | 4 | Play-offs | 9-3 | 4-6 | - |  ? | 2η - Α' Φάσης | 1 | – | – | – |
| 2013-14 | 2 | Α2 Εθνική | 3 | Μπαράζ Ανόδου | 17-5 | 0-1 | - |  ? | Φάση των 16 | 2 | – | – | – |
| 2014-15 | 2 | Α2 Εθνική | 1 | - | 22-0 | - | - | Αντιγόνη Χαιριστανίδου | Φάση των 16 | 3 | – | – | – |
| 2015-16 | 1 | Α1 Εθνική | 6 | PlayOffs | 8-10 | 0-2 | - | Αρίγια Κρουκ-Ουίλιαμς | Φάση των 16 | 1 | – | – | – |
| 2016-17 | 1 | Α1 Εθνική | 5 | - | 13-9 | - | - | Έλαν Μπράουν | 3η θέση | 4 | – | – | – |
| 2017-18 | 1 | Α1 Εθνική | 5 | - | 12-10 | - | - | Χέιλι Ντάναμ | Φάση των 16 | 1 | – | – | – |

Πρόσωπα
-------

**Διακεκριμένες καλαθοσφαιρίστριες**| 

| Εθν | Ονοματεπώνυμο |
| --- | --- |
|  | Χριστίνα Ανυφαντή |
|  | Φανή Αργυρού |
|  | Βικτώρια Γούναρη |
|  | Μαρία Γράψα |
|  | Ευτυχία Δεληγιάννη |
|  | Ελίνα Ισκιόγλου |
|  | Έφη Καζαντζίδου |
|  | Δήμητρα Καμπουράκη |
|  | Ηρώ Κουφογιάννη |
|  | Δήμητρα Κρητικού |
|  | Ρέα Ντόκου |
|   | Σουέλα Πρίφτη |
|  | Μαρία Σούνδια |
|  | Δήμητρα Τελίδου |
|  | Παναγιώτα Τσαμπούρη |

 | 

| Εθν | Ονοματεπώνυμο |
| --- | --- |
|  | Έλενα Τσινέκε |
|  | Αντιγόνη Χαιριστανίδου |
|  | Μαντώ Ψυχογιού |
|  | Πέιτον Γουάιτεντ |
|  | Έμιλι Κέιντι |
|  | Αρίγια Κρουκ-Ουίλιαμς |
|  | Έλαν Μπράουν |
|  | Χέιλι Ντάναμ |
|  | Κέλι Όστρια |
|  | Τζανάε Σμιθ |
|  | Τζάσμιν Τζιλ |
|  | Μιχαέλα Στάρα |

 |


**Προπονητές**| 

| Εθν | Ονοματεπώνυμο | Θητεία |
| --- | --- | --- |
|  | Θωμάς Ζαβιτσάνος | 2006 - Ιουν 2011 |
|  | Θόδωρος Πολυμένης | Ιουν 2011 - Μαρ 2012 |
|  | Νίκος Δουβίτσας | Μαρ 2012 - σήμερα |

 |  |

Έμβλημα
-------

* 2006 - 20152006 - 2015
* 2015 - σήμερα2015 - σήμερα

Τρέχουσα αγωνιστική περίοδος
----------------------------

Κατά την τρέχουσα αγωνιστική περίοδο, 2018-19, ο Α.Σ. Νίκη Λευκάδας λαμβάνει μέρος στο Πρωτάθλημα της Α1 Εθνικής Κατηγορίας Γυναικών, που διοργανώνει η Ελληνική Ομοσπονδία Καλαθοσφαίρισης. Το οργανωτικό σχήμα προβλέπει έναν κοινό Όμιλο τον οποίο συγκρότησαν 12 στον αριθμό σύλλογοι από ολόκληρη την επικράτεια.

Στο θεσμό του Κυπέλλου Ελλάδος η Νίκη θα αγωνιστεί στα τέλη Οκτωβρίου απευθείας στη «Φάση των 16». Αντίπαλός της έχει κληρωθεί ο Αθηναϊκός.

Στις αρχές Ιουνίου 2018 η Νίκη Λευκάδας ανακοίνωσε την πρόθεσή της να δηλώσει συμμετοχή στο EuroCup Women, τη δεύτερη τη τάξει διεθνή διασυλλογική οργάνωση της FIBA Europe για την περίοδο 2018-19. Πραγματοποίησε το ντεμπούτο της στις ευρωπαϊκές διοργανώσεις στις 9 Οκτωβρίου 2018 οπότε και φιλοξένησε τη ρωσική Σπαρτάκ Νογκίνσκ για τα Προκριματικά της διοργάνωσης. Αναδείχθηκε νικήτρια με σκορ 66-59, ενώ στην επανάληψη εκτός συνόρων γνώρισε την ήττα με σκορ 66-62. Υπερτερώντας στο σύνολο των πόντων, προκρίθηκε επιτυχώς στη «Φάση των Ομίλων». Αντίπαλες ομάδες κληρώθηκαν η τουρκική Γαλατάσαραϊ, η ρώσικη ΜΒΑ Μόσχας και η πολωνική Ενέργκα Τόρουν.

Έδρα του συλλόγου είναι το Κλειστό Γυμναστήριο Λευκάδας, στην περιοχή Βαρδάνια, χωρητικότητας 1.200 καθήμενων θεατών. Πρόεδρος του διοικητικού συμβουλίου είναι από το Μάιο του 2017 η Γεωργία Λάζαρη μετά από σειρά επιτυχημένων θητειών της πρώην Προέδρου Αγνής Κρητικού. Καθήκοντα προπονητή διατηρεί ο Νίκος Δουβίτσας με συνεργάτη τον Θωμά Ζαβιτσάνο. Το ρόστερ της Νίκης Λευκάδας για την αγωνιστική περίοδο 2018-19 συνθέτουν οι παρακάτω αθλήτριες:

  


| Α.Σ. Νίκη Λευκάδας - Roster 2018-19 |
| --- |

| Αρ. | Εθν. | Όνοματεπώνυμο | Θέση | Γέννηση | Ύψος |
| --- | --- | --- | --- | --- | --- |
| 2 |  | Τσινέκε, Κατερίνα | 1-2 | 11 Ιουλίου 1999 (1999-07-11) (24 ετών) | 178 cm |
| 4 |  | Τσινέκε, Έλενα | 1-2 | 11 Ιουλίου 1999 (1999-07-11) (24 ετών) | 175 cm |
| 6 |  | Σύρρα, Ελένη | 2-3 | 14 Αυγούστου 1995 (1995-08-14) (27 ετών) | 170 cm |
| 7 |  | Παπαμιχαήλ, Πελαγία | 4-5 | 29 Απριλίου 1986 (1986-04-29) (37 ετών) | 189 cm |
| 8 |  | Τζόνσον-Ουόκερ, Τζέιντ | 4-5 | 14 Οκτωβρίου 1995 (1995-10-14) (27 ετών) | 188 cm |
| 9 |  | Μπαλτά, Ανθή | 1-2 | 1 Οκτωβρίου 1987 (1987-10-01) (35 ετών) | 174 cm |
| 10 |  | Αρώνη, Παναγιώτα | 2-3 | 11 Μαΐου 2002 (2002-05-11) (21 ετών) | 177 cm |
| 11 |  | Πολίτη, Δανάη | 3-4 | 4 Ιανουαρίου 2003 (2003-01-04) (20 ετών) | 169 cm |
| 14 |  | Νάιτ, Ουίτνεϊ Κίρα | 2-3 | 9 Ιανουαρίου 1993 (1993-01-09) (30 ετών) | 191 cm |
| 15 |  | Κοντογεωργίου, Μαρία | 4-5 | 17 Οκτωβρίου 1999 (1999-10-17) (23 ετών) | 183 cm |
| 16 |  | Στεπάνοβιτς, Μπιλιάνα | 4-5 | 16 Ιουνίου 1987 (1987-06-16) (36 ετών) | 191 cm |
| 17 |  | Μπάλτσα, Αναστασία | 3-4 | 1 Ιανουαρίου 2004 (2004-01-01) (19 ετών) | 180 cm |
| 23 |  | Μαρίνη, Φωτεινή | 2-3 | 19 Απριλίου 1995 (1995-04-19) (28 ετών) | 180 cm |

|  |
| --- |
| Προπονητής: Νίκος Δουβίτσας  |
|  |
| *Ενημέρωση: 7 Οκτωβρίου 2018* |

Τμήματα υποδομής
----------------

Η Νίκη Λευκάδας διατηρεί τμήματα νεαρών αθλητριών με τις παρακάτω διακρίσεις:

* 2× Πρωταθλήματα Νεανίδων Βορειοδυτικής Ελλάδας (2010, 2016)
* 4× Πρωταθλήματα Κορασίδων Βορειοδυτικής Ελλάδας (?, ?, 2013, 2015)
* 1× Πρωταθλήματα Παγκορασίδων Βορειοδυτικής Ελλάδας (2015)

### Νεανίδες

Την αγωνιστική περίοδο 2009-10 η Νίκη Λευκάδας, με προπονητή το Νίκο Δουβίτσα, κατέκτησε το Πρωτάθλημα Νεανίδων Βορειοδυτικής Ελλάδας. Ακολούθως συμμετείχε στην Προκριματική Φάση του Πανελλήνιου Πρωταθλήματος Νεανίδων. Εκεί διεκδίκησε το δικαίωμα συμμετοχής στην Τελική Φάση απέναντι στον Αργοναύτη Νέας Κίου και την Άμιλλα Τρίπολης χωρίς, ωστόσο, να τα καταφέρει.

Το επίτευγμα της κατάκτησης του τοπικού Πρωταθλήματος επανέλαβε η ομάδα την περίοδο 2015-16 και πάλι με προπονητή το Δουβίτσα. Ακολούθησε μία ακόμη ανεπιτυχής προσπάθεια προβιβασμού στην Τελική Φάση του Πανελλήνιου Πρωταθλήματος. Η Νίκη διασταυρώθηκε με την Άμιλλα Τρίπολης, τον Άρατο Κιάτου και τον Έσπερο Παναγίας Αλεξιώτισσας, χωρίς, ωστόσο, να καταφέρει κάτι καλύτερο από την 3η θέση.

### Κορασίδες

Από την πλευρά τους οι Κορασίδες έχουν σηκώσει το τρόπαιο τέσσερις φορές.

Την αγωνιστική περίοδο 2012-13 η Νίκη Λευκάδας, με προπονητή το Νίκο Δουβίτσα, κατέκτησε το Πρωτάθλημα Κορασίδων Βορειοδυτικής Ελλάδας. Ακολούθως συμμετείχε στην Προκριματική Φάση του Πανελλήνιου Πρωταθλήματος Κορασίδων. Εκεί διεκδίκησε το δικαίωμα συμμετοχής στην Τελική Φάση απέναντι στην Άμιλλα Τρίπολης, στην Αχαγιά και στο Κρανίδι. Στο τουρνουά αυτό κατέλαβε τη 2η θέση, με αποτέλεσμα να μην προκριθεί.

Πρωταθλήτρια της τοπικής Ένωσης αναδείχθηκε επίσης την περίοδο 2014-15 εκ νέου με προπονητή το Δουβίτσα. Στην Προκριματική Φάση του Πανελληνίου που διεξήχθη στο Κιάτο η Νίκη διασταυρώθηκε με τον τοπικό Άρατο, τον Πελασγό Μεγαλόπολης και τον Έσπερο Παναγίας Αλεξιώτισσας. Και πάλι η κατάληψη της 2ης θέσης δεν επέστρεψε στην ομάδα της Λευκάδας να συνεχίσει.

### Παγκορασίδες

Τρόπαιο διαθέτουν και οι Παγκορασίδες, αυτό της περιόδου 2014-15.

Δείτε επίσης
------------

* Α.Ε. Δόξα Λευκάδας

Παραπομπές
----------

1. 1 2 3 4  «Ιστορία» Αρχειοθετήθηκε 2018-08-22 στο Wayback Machine. πληροφορίες στον επίσημο ιστότοπο του συλλόγου.
2. 1 2  Κλειστό Γυμναστήριο Λευκάδας, πληροφορίες στον ιστότοπο Gipeda.gr.
3. ↑  «Ένωση Σωματείων Καλαθοσφαίρισης Βορειοδυτικής Ελλάδας», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
4. ↑  «Πλήρωσε το άγχος», άρθρο στον ιστότοπο KerkyraSports.blogspot.com, 31 Μαρτίου 2009.
5. ↑  «Μπαράζ Ανόδου Α2 Νότου: Απίστευτη νίκη-άνοδος της Λευκάδας!», άρθρο στον ιστότοπο WePlayBall.gr, 14 Απριλίου 2009.
6. ↑  «Η Νίκη Λευκάδας στη Α2: Το όνειρο έγινε πραγματικότητα», άρθρο στον ιστότοπο e-Lefkas.gr, 24 Απριλίου 2009.
7. ↑  «Νίκη Λευκάδας: Επιστροφή Θωμά Ζαβιτσάνου», άρθρο στον ιστότοπο LefkadaSportNews.gr, 7 Αυγούστου 2017.
8. 1 2  «Πρόγραμμα & Βαθμολογία Α2 Εθνικής Κατηγορίας Γυναικών (Νότος) 2009-2010», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
9. ↑  «Το Κύπελλο Ελλάδας γυναικών», άρθρο στον ιστότοπο Zougla.gr, 11 Οκτωβρίου 2009.
10. ↑  «Τα αποτελέσματα της 2ης φάσης του Κυπέλλου Γυναικών»[*νεκρός σύνδεσμος*], άρθρο στον ιστότοπο Basketnet.gr, 21 Οκτωβρίου 2009.
11. 1 2  «Πρόγραμμα & Βαθμολογία Α2 Εθνικής Κατηγορίας Γυναικών (Νότος) 2010-2011», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
12. ↑  «Πρώτος επίσημος αγώνας για την Νίκη», άρθρο στον ιστότοπο MyLefkada.gr, 3 Οκτωβρίου 2010.
13. ↑  «Διαζύγιο με Ζαβιτσάνο, γάμο με Πολυμένη»[*νεκρός σύνδεσμος*], άρθρο στον ιστότοπο LefkadaPress.gr, 23 Ιουνίου 2011.
14. 1 2 3  «Πρόγραμμα & Βαθμολογία Α2 Εθνικής Κατηγορίας Γυναικών (Νότος) 2011-2012», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
15. ↑  «Δεν παίζει η Νίκη Λευκάδας» Αρχειοθετήθηκε 2017-11-09 στο Wayback Machine. άρθρο στον ιστότοπο BasketNet.gr, 12 Σεπτεμβρίου 2011.
16. ↑  «Παραιτήθηκε ο Θοδωρής Πολυμένης από τη Νίκη Λευκάδας», άρθρο στον ιστότοπο MyLefkada.gr, 4 Μαρτίου 2012.
17. 1 2 3 4  «Πρόγραμμα & Βαθμολογία Α2 Εθνικής Κατηγορίας Γυναικών (Βορράς) 2012-2013», πληροφορίες στον (παλαιότερο) επίσημο ιστότοπο της Ελληνικής Ομοσπονδίας Καλαθοσφαίρισης.
18. 1 2  «Αποτελέσματα Α2 Βορρά: Στα μπαράζ για την άνοδο Ηρακλής και ΠΑΣ!», άρθρο στον ιστότοπο WePlayBall.gr, 24 Φεβρουαρίου 2013.
19. ↑  «Αποτελέσματα Α2 Βορρά: Στην Α1 το Ρύσιο, στα μπαράζ ανόδου ο Παναθλητικός!», άρθρο στον ιστότοπο WePlayBall.gr, 21 Απριλίου 2013.
20. ↑  ««Διπλό» στα Γιάννινα για τη Νίκη Λευκάδας» Αρχειοθετήθηκε 2019-04-09 στο Wayback Machine. άρθρο στον ιστότοπο Tsiotras.blogspot.gr, 16 Σεπτεμβρίου 2012.
21. ↑  «Αποτελέσματα Κυπέλλου Ελλάδας Βορρά: Εύκολες προκρίσεις για Τιτάνες, Ηρακλή και Παναθλητικό!», άρθρο στον ιστότοπο WePlayBall.gr, 16 Σεπτεμβρίου 2012.
22. ↑  «Αποχώρησε από το Κύπελλο η Νίκη Λευκάδας»[*νεκρός σύνδεσμος*], άρθρο στον ιστότοπο WomenSports.gr, 21 Σεπτεμβρίου 2012.
23. 1 2  «Πρόγραμμα και Βαθμολογία Α1 Εθνικής Κατηγορίας Γυναικών 2013-2014», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
24. ↑  «Aποτελέσματα Μπαράζ Α2: Νίκησε και περιμένει ο Ολυμπιακός Βόλου, πέμπτη η ΦΕΑ!», άρθρο στον ιστότοπο WePlayBall.gr, 28 Απριλίου 2014.
25. ↑  «Νίκη για Ολυμπιακό Βόλου, αλλά και τη Φ.Ε.Α.»[*νεκρός σύνδεσμος*], άρθρο στον ιστότοπο BasketPlus.gr, 27 Απριλίου 2014.
26. ↑  «Στο «νήμα» η Πυλαία, πέρασαν Ηρόδοτος και Σπόρτιγκ», άρθρο στον ιστότοπο PameSports.gr, 22 Σεπτεμβρίου 2013.
27. ↑  «Παραιτήθηκαν από το κύπελλο οι γυναίκες των Τιτάνων», άρθρο στον ιστότοπο της εφημερίδας «Χρονικά της Δράμας», 27 Σεπτεμβρίου 2013.
28. ↑  «Δεν πηγαίνουν στη Λευκάδα οι Τιτάνες Δράμας - Πρόκριση άνευ αγώνα για τη Νίκη στο Kύπελλο Ελλάδας γυναικών», άρθρο στον ιστότοπο Tsiotras.blogspot.com, 24 Σεπτεμβρίου 2013.
29. ↑  «Νοκ-άουτ ο Αθηναϊκός», άρθρο στον ιστότοπο του ΣΠΟΡ FM, 6 Οκτωβρίου 2013.
30. ↑  «Εκανε την έκπληξη ο Κρόνος!» Αρχειοθετήθηκε 2016-03-04 στο Wayback Machine. άρθρο στον ιστότοπο BasketBlog.gr, 6 Οκτωβρίου 2013.
31. ↑  «Βαθμολογία και Αποτελέσματα Πρωταθλήματος Α2 Εθνικής Κατηγορίας Γυναικών (Βορράς) 2014-2015», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
32. ↑  «Αποτελέσματα Α2 Βορρά: Φινάλε χωρίς ενδιαφέρον αλλά με... συγκινήσεις!», άρθρο στον ιστότοπο WePlayBall.gr, 5 Απριλίου 2015.
33. ↑  «Α2 (Βορράς): Το πανόραμα της 22ης «στροφής»-Η τελική βαθμολογία»[*νεκρός σύνδεσμος*], άρθρο στον ιστότοπο NorthBasket.gr, 5 Απριλίου 2015.
34. ↑  «Νίκη Λευκάδας: Συνεχίζουν Δουβίτσας-Βαφιάς»[*νεκρός σύνδεσμος*], άρθρο στον ιστότοπο NorthBasket.gr, 12 Μαΐου 2015.
35. ↑  «Ο τελικός πίνακας των σκόρερς και «μπόμπερς» της Α2 γυναικών σε Βορρά και Νότο», άρθρο στον ιστότοπο Tsiotras.blogspot.gr, 8 Απριλίου 2015.
36. ↑  «Αποτελέσματα Γυναικών» Αρχειοθετήθηκε 2014-09-29 στο Wayback Machine. άρθρο στον ιστότοπο EBasket.gr, 14 Σεπτεμβρίου 2014.
37. ↑  «Τα αποτελέσματα στο Βορρά» Αρχειοθετήθηκε 2019-03-24 στο Wayback Machine. άρθρο στον ιστότοπο WomenSports.gr, 14 Σεπτεμβρίου 2014.
38. ↑  «Νίκες για Λευκάδα, Σέρρες και Λάρισα στο Κύπελλο» Αρχειοθετήθηκε 2015-04-18 στο Wayback Machine. άρθρο στον ιστότοπο WomenSports.gr, 21 Σεπτεμβρίου 2014.
39. ↑  «Κύπελλο Ελλάδος Γυναικών: Πράξη 2η», άρθρο στον ιστότοπο Gazzetta.gr, 21 Σεπτεμβρίου 2014.
40. ↑  «Προσγείωση στον… πλανήτη Κρόνο» Αρχειοθετήθηκε 2014-10-23 στο Wayback Machine. άρθρο στον ιστότοπο BasketBlog.gr, 28 Σεπτεμβρίου 2014.
41. ↑  «Eκτός Κυπέλλου Παναθηναϊκός και Ιπποκράτης», άρθρο στον ιστότοπο Gazzetta.gr, 28 Σεπτεμβρίου 2014.
42. 1 2  «Βαθμολογία και Αποτελέσματα Πρωταθλήματος Α1 Εθνικής Κατηγορίας Γυναικών 2015-2016», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
43. ↑  «Niki Lefkada: Women's Championship 2015-16 Division A1 ~ Regular Season Team Stats 2015-2016»[*νεκρός σύνδεσμος*], πληροφορίες στον ιστότοπο (Galanis)Sportsdata.gr.
44. ↑  «Fouls Won: Women's Championship 2015-16 Division A1»[*νεκρός σύνδεσμος*], πληροφορίες στον ιστότοπο (Galanis)Sportsdata.gr.
45. ↑  «Π.Α.Ο.Κ. - Νίκη Λευκάδας 87-72», άρθρο στον ιστότοπο Sdna.gr, 27 Μαρτίου 2016.
46. ↑  «Ο Π.Α.Ο.Κ. έκανε βήμα πρόκρισης για τα ημιτελικά», άρθρο στον ιστότοπο Sport24.gr, 27 Μαρτίου 2016.
47. ↑  «Νίκη Λευκάδας - Π.Α.Ο.Κ. 52-72», άρθρο στον ιστότοπο Gazzetta.gr, 30 Μαρτίου 2016.
48. ↑  «Με τον Παναθηναϊκό στα ημιτελικά οι γυναίκες του Π.Α.Ο.Κ.»[*νεκρός σύνδεσμος*], άρθρο στον ιστότοπο MetroSport.gr, 30 Μαρτίου 2016.
49. ↑  «Χρειάστηκε παράταση ο Αθηναϊκός απέναντι στην εκπληκτική Νίκη Λευκάδας» Αρχειοθετήθηκε 2015-11-06 στο Wayback Machine. άρθρο στον ιστότοπο Tsiotras.blogspot.gr, 4 Οκτωβρίου 2015.
50. ↑  «Δράση στο Κύπελλο Γυναικών»[*νεκρός σύνδεσμος*], άρθρο στον ιστότοπο BasketNet.gr, 4 Οκτωβρίου 2015.
51. ↑  «Κύπελλο Γυναικών: Στη Λευκάδα το φάιναλ φορ» Αρχειοθετήθηκε 2016-01-23 στο Wayback Machine. άρθρο στον επίσημο ιστότοπο της Ελληνικής Ομοσπονδίας Καλαθοσφαίρισης, 12 Ιανουαρίου 2016.
52. ↑  «Βαθμολογία και Αποτελέσματα Πρωταθλήματος Α1 Εθνικής Κατηγορίας Γυναικών 2016-2017», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
53. ↑  «Niki Lefkada: Women's Championship 2015-16 Division A1 ~ Regular Season Team Stats 2016-2017» Αρχειοθετήθηκε 2018-01-11 στο Wayback Machine. πληροφορίες στον ιστότοπο (Galanis)SportsData.gr.
54. ↑  «Με σούπερ θέαμα συμπληρώθηκε η οκτάδα του Κυπέλλου Γυναικών», άρθρο στον ιστότοπο AgapoToBasket.gr, 9 Οκτωβρίου 2016.
55. ↑  «Πολύ εύκολα στους «8» η Νίκη Λευκάδας 89-52 την Τερψιθέα» Αρχειοθετήθηκε 2016-10-12 στο Wayback Machine. άρθρο στον ιστότοπο SportsHero.gr, 9 Οκτωβρίου 2016.
56. ↑  «Νίκη Λευκάδας - Παναθηναϊκός 59-49», άρθρο στον ιστότοπο Sdna.gr, 17 Δεκεμβρίου 2016.
57. ↑  «Victoria …πρόκρισης για Νίκη Λευκάδας που έγραψε ιστορία»[*νεκρός σύνδεσμος*], άρθρο στον ιστότοπο SportsHero.gr, 17 Δεκεμβρίου 2016.
58. ↑  «Προκρίθηκε στον Τελικό του Κυπέλλου Ελλάδος γυναικών ο Πανιώνιος», άρθρο στον ιστότοπο Sport24.gr, 24 Μαρτίου 2017.
59. ↑  «Στον τελικό Κυπέλλου και ο Πανιώνιος», άρθρο στον ιστότοπο Gazzetta.gr, 24 Μαρτίου 2017.
60. ↑  «Στην τρίτη θέση του Final Four η Νίκη Λευκάδας», άρθρο στον ιστότοπο Sdna.gr, 26 Μαρτίου 2017.
61. ↑  «Με κίνητρο και σούπερ Ελάνα η Νίκη Λευκάδας τρίτη στο φάϊναλ φορ κυπέλλου» Αρχειοθετήθηκε 2017-09-07 στο Wayback Machine. άρθρο στον ιστότοπο SportsHero.gr, 26 Μαρτίου 2017.
62. ↑  «Final four: 1η Σκόρερ η Έλαν Μπράουν», άρθρο στον ιστότοπο LefkadaSportNews.gr, 27 Μαρτίου 2017.
63. ↑  «Νίκη Λευκάδας - Ολυμπιακός 50-88», άρθρο στον ιστότοπο Sdna.gr, 6 Οκτωβρίου 2017.
64. ↑  «Ο Ολυμπιακός πέρασε από την Νίκη Λευκάδας (88-50) και προκρίθηκε στα προημιτελικά Κυπέλλου» Αρχειοθετήθηκε 2017-10-08 στο Wayback Machine. άρθρο στον ιστότοπο SportTime24.gr, 6 Οκτωβρίου 2017.
65. ↑  «Βαθμολογία και Αποτελέσματα Πρωταθλήματος Α1 Εθνικής Κατηγορίας Γυναικών 2017-2018», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
66. ↑  «Niki Lefkada: Women's Championship 2017-18 Division A1 ~ Regular Season Team Stats 2017-2018»[*νεκρός σύνδεσμος*], πληροφορίες στον ιστότοπο (Galanis)Sportsdata.gr.
67. ↑  «Ασύλληπτο! Η Νίκη νίκησε την Δάφνη (109-106) στην... έκτη παράταση!», άρθρο στον ιστότοπο Sport24.gr, 4 Μαρτίου 2018.
68. ↑  «Α1 Γυναικών: Τα ιστορικά 70 λεπτά των 215 πόντων!» Αρχειοθετήθηκε 2021-04-17 στο Wayback Machine. άρθρο στον ιστότοπο OnSports.gr, 4 Μαρτίου 2018.
69. ↑  «Βαθμολογία και Αποτελέσματα Πρωταθλήματος Α1 Εθνικής Κατηγορίας Γυναικών 2018-2019» Αρχειοθετήθηκε 2019-06-15 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
70. ↑  «Στο EuroCup η Νίκη Λευκάδας!», άρθρο στον ιστότοπο Sport24.gr, 2 Ιουνίου 2018.
71. ↑  «EuroCup Women newcomers Niki Lefkada showing ambition», άρθρο στον επίσημο ιστότοπο του FIBA EuroCup Women, 1 Οκτωβρίου 2018. (Αγγλικά)
72. ↑  «EuroCup Γυναικών: Πρόκριση για τη Νίκη Λευκάδας» Αρχειοθετήθηκε 2018-10-14 στο Wayback Machine. άρθρο στον επίσημο ιστότοπο της Ελληνικής Ομοσπονδίας Καλαθοσφαίρισης, 12 Οκτωβρίου 2018.
73. ↑  «Σπαρτάκ - Νίκη Λευκάδας 66-62: Ιστορική πρόκριση στους ομίλους του EuroCup για τις Επτανήσιες!», άρθρο στον ιστότοπο Sport24.gr, 12 Οκτωβρίου 2018.
74. ↑  «Νίκη Λευκάδας: Σύνθεση Νέου Διοικητικού Συμβουλίου» Αρχειοθετήθηκε 2017-05-30 στο Wayback Machine. άρθρο στον ιστότοπο SportsHero.gr, 25 Μαΐου 2017.
75. ↑  «Γυναικεία Ομάδα» Αρχειοθετήθηκε 2018-08-22 στο Wayback Machine. ανάρτηση στον επίσημο ιστότοπο του συλλόγου.
76. ↑  «Η ομάδα νεανίδων της Νίκης θα λάβει μέρος, ως πρωταθλήτρια ΕΣΚΑΒΔΕ, στα ημιτελικά του Πανελληνίου Πρωταθλήματος Μπάσκετ Νεανίδων» Αρχειοθετήθηκε 2012-04-20 στο Wayback Machine. άρθρο στον ιστότοπο Kolivas.de, 26 Μαρτίου 2010.
77. ↑  «Προκριματικά Πανελληνίου Νεανίδων: Στα τελικά Αρκάδι, Καβάλα, Εσπερίδες και Αμιλλα», άρθρο στον ιστότοπο WePlayBall.gr, 31 Μαρτίου 2010.
78. ↑  «Πρακτικό Δ.Σ 4/2016»[*νεκρός σύνδεσμος*], ημερομηνία 6 Ιουνίου 2016.
79. ↑  «Στους «6» της Ελλάδας οι Νεανίδες της Άμιλλας Τρίπολης», άρθρο στον ιστότοπο Sport365.gr, 25 Απριλίου 2016.
80. ↑  «Πρωταθλήτρια κορασίδων ΕΣΚΑΒΔΕ η Νίκη Λευκάδας», άρθρο στον ιστότοπο Lefkadaslowguide.gr, 19 Μαρτίου 2013.
81. ↑  «Τα αποτελέσματα των προκριματικών του Πανελληνίου παίδων και κορασίδων-Ποιες ομάδες προκρίθηκαν στην τελική φάση» Αρχειοθετήθηκε 2017-10-25 στο Wayback Machine. άρθρο στον ιστότοπο Tsiotras.blogspot.com, 13 Μαΐου 2013.
82. ↑  «Δελτίο τύπου σχετικά με το πρωτάθλημα κορασίδων», άρθρο στον ιστότοπο MyLefkada.gr, 15 Μαΐου 2013.
83. ↑  «Πρωταθλήτρια ομάδα Κορασίδων ΕΣΚΑΒΔΕ 2014-15 η Νίκη Λευκάδας», άρθρο στον ιστότοπο MyLefkada.gr, 29 Μαρτίου 2015.
84. ↑  «ΕΣΚΑΒΔΕ: Πρωταθλήτρια στις Κορασίδες η Νίκη Λευκάδας» Αρχειοθετήθηκε 2016-03-04 στο Wayback Machine. άρθρο στον ιστότοπο Basket247.gr, 28 Μαρτίου 2015.
85. ↑  «Τέταρτες οι κορασίδες του Πελασγού στην ημιτελική φάση του Κιάτου»[*νεκρός σύνδεσμος*], άρθρο στον ιστότοπο Drt915.gr, 23 Απριλίου 2015.
86. ↑  «Δεν τα κατάφεραν οι Παγκορασίδες» Αρχειοθετήθηκε 2018-05-11 στο Wayback Machine. άρθρο στον ιστότοπο της ομάδας ΦΙ.ΜΠΑ. Πήγασος, 17 Μαΐου 2015.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Α.Σ. Νίκη Λευκάδας, επίσημος ιστότοπος.
* Α.Σ. Νίκη Λευκάδας, επίσημος λογαριασμός στο Facebook.
* Α.Σ. Νίκη Λευκάδας, επίσημος λογαριασμός στο YouTube.
* Κλειστό Γυμναστήριο Λευκάδας, πληροφορίες στον ιστότοπο Gipeda.gr.
* «10 Χρόνια Α.Σ. Νίκη Λευκάδας», επετειακό βίντεο - αφιέρωμα.

  

|  |  |  |  |  |  |
| --- | --- | --- | --- | --- | --- |
| 

| π • σ • ε
Ομάδες Α1 Εθνικής Κατηγορίας Καλαθοσφαίρισης Γυναικών 2022-2023 |
| --- |
|  |
| 0 | 
* Δάφνη Αγίου Δημητρίου
* Ελευθερία Μοσχάτου
* Εσπερίδες Καλλιθέας
* Εύνικος
* Νίκη Λευκάδας
* Ολυμπιακός Πειραιώς
* Παναθηναϊκός
* Παναθλητικός Συκεών
* Π.Α.Ο.Κ.
* Π.Α.Σ. Γιάννινα
* Πρωτέας Βούλας
* Χανιά
 |  |

 |